CELEX: 62014TN0576
Language: sk
Date: 2014-07-28 00:00:00
Title: Vec T-576/14: Žaloba podaná 28. júla 2014 – Larymnis LARKO/Komisia

10.11.2014   
            
            
               SK
            
            
               Úradný vestník Európskej únie
            
            
               C 395/53
            
         
      Žaloba podaná 28. júla 2014 – Larymnis LARKO/Komisia
      (Vec T-576/14)
      (2014/C 395/66)
      Jazyk konania: gréčtina
      
         Účastníci konania
      
      
         Žalobkyňa: Elliniki Metalleftiki kai Metallourgiki Larymnis LARKO A.E. (Kallithea Attikis, Grécko) (v zastúpení: B. Koulouris, avvocato)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Komisie z 27. marca 2014 [SG – Greffe (2014) D/4621/28-3-2014] určené Helénskej republike, ktoré sa týka predaja určitých aktív akciovej spoločnosti s názvom „Geniki Metalleftiki kai Metallourgiki Anonymi Etaireia NEA LARKO“ [NEA LARKO), vec č. SA.37954 (2013/N), eat,
               
            
                  —
               
               
                  zaviazal žalovanú na náhradu trov konania.
               
            
         Dôvody a hlavné tvrdenia
      
      Na podporu svojej žaloby žalobkyňa po prvé tvrdí, že má zjavný záujem na konaní s cieľom zrušenia napadnutého rozhodnutia, keďže toto rozhodnutie sa jej priamo a osobne dotýka, podobne ako adresáta rozhodnutia, a po druhé uvádza tri žalobné dôvody.
      
                  1.
               
               
                  Prvý žalobný dôvod založený na porušení článku 108 ods. 2 ZFEÚ a článku 14 nariadenia č. 659/1999 (1). Žalobkyňa tvrdí, že Komisia napadnutým rozhodnutím rozhodla, že predaj určitých aktív spoločnosti NEA LARKO uskutočnený Helénskou republikou, nepovedie k hospodárskej kontinuite medzi NEA LARKO a novým alebo novými vlastníkmi aktív, ktoré sa majú predať. Po prvé sa Komisia nesprávne domnieva, že predávané aktíva predstavujú len zanedbateľnú časť činnosti NEA LARKO, tieto aktíva totiž predstavujú hlavnú časť jej činnosti a aktíva, ktoré ostávajú vo vlastníctve predávajúcej, majú značne malý hospodársky význam a je nemožné ich samostatne využiť. Napríklad prevádzkareň v Larymna (ktorej predaj je súčasťou privatizačného plánu) sústreďuje celú produkciu nerastov z prevádzok spoločnosti NEA LARKO z celého Grécka a výlučne v tejto prevádzkarni dochádza k ich spracovaniu. Po druhé je napadnuté rozhodnutie tiež nesprávne v časti, v ktorej sa konštatuje, že majetok, ktorý sa bude dražiť, nepatrí spoločnosti NEA LARKO, ale gréckemu štátu, s tým dôsledkom, že v skutočnosti ťažobná prevádzkareň v Larimna, spolu s inými ťažobnými spracovateľskými prevádzkarňami a pomocnými prevádzkarňami nikdy nebudú vo vlastníctve gréckeho štátu, avšak i po prípadnom ukončení zmluvy o prenájme práv k nerastnému bohatstvu zostanú vo vlastníctve spoločnosti NEA LARKO, keďže tieto práva jej plne prináležia. Priamym dôsledkom vyššie uvedených úvah je, že v riadení spoločnosti NEA LARKO bude pokračovať nový nadobúdateľ, takže tento nadobúdateľ nemôže byť oslobodený od povinnosti zaplatiť žalobkyni sumy, ktoré jej dlží spoločnosť NEA LARKO.
               
            
                  2.
               
               
                  Druhý žalobný dôvod založený na porušení článku 296 ods. 2 ZFEÚ. Žalobkyňa tvrdí, že napadnuté rozhodnutie nie je dostatočne odôvodnené, lebo neskúma, či prevod dotknutých aktív na základe privatizačného plánu, ktorý Komisia zohľadnila, narušuje alebo môže narušiť hospodársku súťaž. Okrem toho neskúma trh výrobkov, ani nedefinuje samotný trh, ani výrobné odvetvie. Komisia sa obmedzuje na vyhlásenie gréckej vlády namiesto toho, aby ho preskúmala, čo mala povinnosť urobiť. Komisie hlbšie nepreskúmala ani názory spoločnosti NEA LARKO v tejto súvislosti, hoci je rozhodnutím priamo dotknutá, čím porušila jej základné práva, najmä právo na rovnosť zachádzania vo vzťahu ku gréckemu štátu, legitímnu dôveru vo vzťahu ku konaniu orgánov Únie a právo byť vypočutý pred prijatím rozhodnutia, ktoré sa jej dotýka.
               
            
                  3.
               
               
                  Tretí žalobný dôvod je založený na tvrdení, že napadnuté rozhodnutie obsahuje vzájomne si odporujúce úvahy, ktorých dôsledkom je neodôvodnenosť a protiprávnosť rozhodnutia. Žalobkyňa v podstate tvrdí, že hoci Komisia vo svojom rozhodnutí vyhlasuje, že preskúmala všetky predávané aktíva ako celok, keďže spojuje ukončenie zmluvy o prenájme práv k nerastnému bohatstvu v rámci privatizačného plánu so súbežným dražobným predajom a uskutočnením plánu sort out, potom konštatuje, že zásadnou hodnotou je účtovná hodnota, aby dospela k záveru, že vzhľadom na to, že pomer predaných aktív a ostávajúcich aktív je, hoci nesprávne, z účtovného hľadiska v pomere 1 ku 3, neexistuje kontinuita hospodárskej činnosti. Rovnako tak Komisia nijako neodôvodňuje svoje konštatovanie, že pracovné zmluvy so zamestnancami spoločnosti NEA LARKO neprechádzajú na nadobúdateľa, čím zásadne porušila „acquis communautaire“ v tejto súvislosti.
               
            
         (1)  Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES.